《赋得宦情随日薄》
明代·卢龙云

当年畏路苦驱驰，往事于今有所思。千山历转听猿道，三径犹临浴鹤池。

老作蠹鱼空玩日，杜门却客从真率。时邀社酒问农桑，或向古人寻著述。

泉石逍遥赋遂初，蓬蒿密拥一郊居。杖屦忽回方外辙，冠裳再逐府中趋。

自甘阅历风尘久，岂谓憣然辞𤱶亩。意气纵横类若无，身世浮沉亦何有。

小草谁令复出山，强将名姓在人间。考槃尚忆林园乐，结辔难忘道路艰。

看看世事徒劳耳，屈指科名越二纪。薄宦宁能但俛眉，优游却道衡门美。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。